‘ไอแบงก์’เปิดเกมรุก เน้นพลังงาน-ฮาลาล
ไอแบงก์ ลุยสินเชื่อโปรเจกต์ไฟแนนซ์ด้านพลังงาน ปล่อยกู้สร้างโรงไฟฟ้าชีวมวล ต่อไปเน้นอาหารฮาลาล
14 ก.ย. 2555

ไอแบงก์ ลุยสินเชื่อโปรเจกต์ไฟแนนซ์ด้านพลังงาน ปล่อยกู้สร้างโรงไฟฟ้าชีวมวล ต่อไปเน้นอาหารฮาลาล
นายบัณฑิต โสตถิพลาฤทธิ์ ประธานกรรมการธนาคารอิสลามแห่งประเทศไทย (ไอแบงก์) กล่าวว่า ธนาคารได้สนับสนุนสินเชื่อแก่โครงการโรงไฟฟ้าชีวมวลสงขลา ของบริษัท สงขลาไบโอแมส ในวงเงิน 620 ล้านบาท ซึ่งถือเป็นก้าวแรกของธนาคารในการเข้าสู่ธุรกิจพลังงาน จากที่ผ่านมาธนาคารปล่อยกู้โปรเจกต์ไฟแนนซ์เกี่ยวกับอสังหาริมทรัพย์เป็นส่วนใหญ่ หลังจากนี้จะขยายสินเชื่อโปรเจกต์ไฟแนนซ์ให้มากขึ้น
นายบัณฑิต กล่าวว่า ขณะนี้ธนาคารกำลังศึกษาร่วมกับบริษัท สหฟาร์ม ในการส่งเสริมการผลิตอาหารฮาลาลในพื้นที่ภาคใต้ ซึ่งจะสอดคล้องกับนโยบายรัฐบาลที่ต้องการผลักดันครัวไทยสู่ครัวโลก เพราะเห็นลู่ทางขยายตัวหลังจากที่สหภาพยุโรปอนุญาตให้นำเข้าไก่สดแช่แข็งจากไทยได้
ม.ร.ว.ศศิพฤนท์ จันทรทัต กรรม การและรักษาการผู้จัดการไอแบงก์ กล่าวว่า แม้ธนาคารจะขยายสินเชื่อโปรเจกต์ไฟแนนซ์มากขึ้น แต่ยังมุ่งเพิ่มสัดส่วนสินเชื่อรายย่อยและเอสเอ็มอีเพิ่มขึ้นตามไปด้วย โดยตั้งเป้าเพิ่มสัดส่วนลูกค้าขึ้นเป็น 78% จากเดิม 66% และจะลดสัดส่วนรายใหญ่ลงเหลือ 22% จากเดิม 34% 
ปัจจุบันธนาคารมียอดสินเชื่อรวม 1.2 แสนล้านบาท เพิ่มขึ้นจากสิ้นปี 4,850 ล้านบาท แต่ต่ำกว่าเป้าหมาย โดยธนาคารจะเปิดตัวสินเชื่อใหม่เพิ่มขึ้นเร็วๆ นี้